ऑटो में यदि आप महिला मित्र के साथ हैं तो सिग्नल पर रोमांस के काफी मौके उपलब्ध कराये जाते हैं. एक बिखरे बाल लिए बच्चा आपको फूलों का दस्ता देगा, कहेगा कि वो भगवान् से दुआ करेगा की आपकी जोड़ी सलामत रहे. फिर चाहे आप बहन या सहेली के साथ ही क्यूँ न बैठे हों. उसको मतलब गुलाब बेचने से है. आप ध्यान मत दीजिये तो वो आगे बढ़ जाएगा. फिर आ जाएँगे कुछ और लोग ताली बजा बजा कर दुआ देते. आपने मांगी हो या न मांगी हो, दुआ मुफ्त मिलेगी. और फिर मिलेगा मुफ्त ये डायलाग कि "अबे दे न चिकने!" ऑटो में ये सुविधा उपलब्ध है. कार में तो आप शीशा चढ़ा लेंगे. ऑटो में क्या चढ़ाएंगे? ऑटो में बैठना हो तो नियम कहता है की चलते ऑटो को रोको. रुका ऑटो अपने रुके होने का किराया भी आपसे वसूलेगा. पर ये कोई नहीं बताता की चलता ऑटो रोकने के लिए कुछ अर्हताएं होनी चाहिए. पहले तो बुलंद आवाज़ जो एक बार चीखने पे ऑटो पट्ट से रुक जाये. दूसरा धैर्य क्यूंकि ज़रूरी नहीं कि आप जहाँ जाइएगा वहां ऑटो को भी जाना होगा. ऑटो का अपना मन होता है.